På parkeringspladsen ved Teglgårdsvej i Frederikshavn fandt politiet den 24. oktober 2018 en 70-årig kvinde, der var blevet dræbt af knivstik. Kvinden var blevet stukket i halsen to gange, og et af stikkene havde ramt hendes hovedpulsåre. Umiddelbart efter blev en 64-årig mand anholdt. Han havde selv kontaktet politiet og meldt sig selv. Mandag, næsten et år efter drabet, har den nu 65-årige mand været for retten i Hjørring. I retten erkendte han i dag at have stukket den 70-årige kvinde, men han nægter sig skyldig i drab. Han forklarede i retten, at han aldrig har haft til hensigt at dræbe kvinden. Det fortæller anklager Mathias Andersen umiddelbart efter retssagen. 65-årig havde kærestesorger Den 70-årige kvinde og den 65-årige mand boede i samme opgang i Frederikshavn. Manden forklarede i dag i retten, at de to havde set en del til hinanden op til gerningstidspunktet. De havde haft et forhold, som ifølge ham kunne kategoriseres som mere end naboer og venner. Få dage før drabet udtrykte den 70-årige kvinde ifølge manden, at hun ikke længere ville ses med ham. I retten fortalte han, at beskeden gav ham voldsomme kærestesorger, og han planlagde herefter at begå selvmord. I ugen op til drabet havde manden fået et polititilhold, der betød, at han ikke måtte nærme sig hverken den 70-årige kvinde eller hendes familie. Tilholdet var givet, efter kvinden og hendes børn havde følt sig stærkt chikaneret af manden. På trods af polititilholdet henvendte den 65-årige mand sig til den 70-årige kvinde på Føtex’ parkeringsplads i Frederikshavn om eftermiddagen den 24. oktober sidste år. Kort forinden havde han købt en 14 centimeter lang køkkenkniv i varehuset. Han bad kvinden køre ham hjem til den boligblok, de begge boede i. Det indvilligede hun i, og da de ankom til parkeringspladsen ved boligblokken, stak han hende i halsen med kniven. I retten fortalte han, at han husker, at han vaskede blod af hænderne, men han kan ikke huske selve drabet. Onsdag skal den dræbte kvindes døtre aflægge forklaring. Familien har tidligere fortalt TV2 Nord, at moren fik flere trusler via telefonopkald og sms’er, og de alarmerede politiet flere gange. Der forventes at falde dom i sagen på tirsdag i næste uge.

Opsummering:
En 65-årig mand var i dag for retten i Hjørring, tiltalt for drabet på en 70-årig kvinde i Frederikshavn. Han erkender at have stukket kvinden med en kniv, men nægter at have dræbt hende.